
	Р Е П У Б Л И К А   Б Ъ Л Г А Р И Я

София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 




Р Е Ш Е Н И Е
№ РС-639-20-038
Днес, 28.04.2021 година, в град София, Комисията за противодействие на корупцията и за отнемане на незаконно придобитото имущество, в състав:
Председател: Сотир Цацаров
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
У С Т А Н О В И:
Производството е по реда на чл. 71, ал. 1 от Закона за противодействие на корупцията и за отнемане на незаконно придобитото имущество и е образувано въз основа на Решение за образуване на производство за конфликт на интереси № КИ-208/21.10.2020 г. на Комисия за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-639/09.10.2020г. Сигнал с рег. № С-26/14.01.2021г., сигнал с рег. № С-134 от 15.02.2021г. и сигнал с рег. № С-187 от 25.02.2021г. са приобщени към сигнал с рег. № ЦУ01/С-639/09.10.2020г.  на КПКОНПИ.
Производството е образувано против Момчил Пашов – директор на Басейнова дирекция „*********“ - Б.
	По същество, твърденията в сигнала са, че Момчил Пашов, в качеството си на директор на Басейнова дирекция „*********“ - Б. се намира във фактическо съжителство с Е. К. А. – главен експерт в дирекция „Планове и разрешителни“ на ****** – Б., в нарушение на чл. 7, ал. 2, т. 1 от ЗДСл.
Комисията служебно е събрала следните доказателства: с писмо вх. №ЦУ01- 20341/13.11.2020 г. на КПКОНПИ са предоставени документи за служебно качество на Момчил Пашов, ведно с писмо вх. № 48-00-790/11.11.2020г. на МОСВ; с писмо вх. № ЦУ01-20750/23.11.2020 г. на КПКОНПИ са предоставени: заверено копие на заповед № РД-07-91/04.09.2020г., заверени копия на Формуляри за оценка на служителите от отдел „Планове“ в дирекция „Планове и разрешителни“ за периода от 01.04.2020г. до 30.06.2020г., заверено копие на заповед № РД-05-107/17.07.2020г. за изплащане за постигнати резултати за второ тримесечие на 2020г., заверено копие на утвърден списък на отдел „Планове“, дирекция „Планове и разрешителни“ (Приложение № 4.2) към заповед № РД-05-107/17.07.2020г., за начислени средства за ДВПР, заверени копия на Формуляри за оценка на служителите от отдел „Планове“ в дирекция „Планове и разрешителни“ за периода от 01.07.2020г. до 30.09.2020г., заверено копие на заповед № РД-05-163/20.10.2020г. за изплащане за постигнати резултати за трето тримесечие на 2020г., заверено копие на утвърден списък на отдел „Планове“, дирекция „Планове и разрешителни“ (Приложение № 4.2) към заповед № РД-05-163/20.10.2020г., за начислени средства за ДВПР; с писмо вх. №ЦУ01-20922/25.11.2020 г. на КПКОНПИ е предоставено становище от Инспектората към МОСВ относно твърденията за несъвместимост; с писмо вх. №ЦУ01-5088/12.03.2021 г. на КПКОНПИ е предоставена преписка по описа на ОД МВР – Б., ведно с докладна записка от служител на 02 РУ, ОД МВР – Б. за извършена проверка по компетентност, с писмо вх. №ЦУ01- 7014/07.04.2021 г. на КПКОНПИ са предоставени поименни щатни разписания – 18 бр., Вътрешни правила за заплатите в Басейнова дирекция „*************“, гр. Б., служебно досие на Е. А., заповед № РД-05-135/04.09.2020г. на директора на ******, поименни заповеди на служителите от отдел „Планове“, дирекция „Планове и разрешителни“ за определяне на нов размер на заплатата – 13 броя.
На 05.01.2021г. е проведен телефонен разговор със сигналоподателя, с оглед предоставяне на допълнителни данни и информация. В тази връзка, в сигнал с рег. № С-26/14.01.2021г., приобщен към настоящия сигнал, е посочен адрес, за който се твърди, че Пашов съжителства с  А., а именно гр. Б., ж. к. „Еленово“, ул. „А.“, вх., ет.. Излагат се допълнителни твърдения за общи снимки в социалните мрежи, както и проведени множество телефонни разговори между  А. и Пашов.
Направени са съответните справки в НБД „Население“, Имотен регистър, Интернет страницата на МОСВ и Басейнова дирекция „*********“ – Б..

След като обсъди събраните в хода на административното производство доказателства, Kомисията установи следното от фактическа страна:
	 
На основание чл. 68, ал. 1, т. 4, във връзка с чл. 70, ал. 1, чл. 90, ал. 3 от  Кодекса на труда, чл. 19а, ал. 1 от Закона за администрацията и чл. 16, ал. 1 от Правилника за дейността, организацията на работа и състав на басейновите дирекции се сключва трудов договор № 501/06.04.2020г., съгласно който министърът на околната среда и водите назначава Момчил Пашов на длъжността „директор“ на Басейнова дирекция „*********“- Б. / ******/, считано от 07.04.2020 г.
От направена справка в НБД „Население“ се установи, че от 06.07.2001 г. Момчил Пашов е с постоянен адрес в с. М., общ. Б. , ул. „Н. В.“ № . и настоящ адрес, считано от 12.11.2001г.  гр. С., ж.к.“.“ № ., ет.., ап.. От направена справка в НБД „Население“ се установи, че от 11.05.2005 г. Е. К.  А. е с постоянен адрес в гр. С., обл. Б., ж. к. „С.“ № ., ет. ., ап. . и настоящ адрес, считано от 17.06.2003г. е гр. С., общ. С., бул. „Ц. “ № ., вх. ., ет. ., ап. Видно от горецитираните справки Момчил Пашов и Е. К.  А. са родители на Д. М. П. Видно от писмо вх. №ЦУ01-5088/12.03.2021 г. на КПКОНПИ от директора на ОД МВР – Б., след извършена проверка е установено, че  от 01.01.2018г. Момчил Пашов и Е. А. живеят на адрес – град Б., ул. „А.“ № ., вх., ет. ., ап. 
	Видно от заповед № РД-07-101/27.04.2012г. на инж. Р. Г. – директор на ****** – Б., на основание чл. 9, чл. 10, чл. 10д, ал. 4 от Закона за държавния служител, Е. А. е назначена на длъжността „младши експерт“ в отдел „Планиране и управление на водите“ към ****** – Б.. Със заповед № РД-07-53/13.07.2015г. на В. И. – директор на ****** – Б., на основание чл. 9, чл. 10, чл. 10д, ал. 4 от Закона за държавния служител, Е. А. е назначена на длъжността „главен експерт“ в отдел „Планове“, дирекция „Планове и разрешителни“ към ****** – Б., считано от 15.07.2015г. с основна месечна заплата – 700 лв. Със заповед № РД-07-30/26.03.2020г. на А. Т. -  вр. и. д. директор на ****** – Б., , на основание чл. 67, ал. 5, т. 1 от Закона за държавния служител, във връзка с чл. 12, ал. 1 и ал. 2 от Наредба за заплатите на служителите в държавната администрация, считано от 01.01.2020г., на Е. А. е определена заплата в размер на 990 лв.
	Видно от писмо  с вх. № ЦУ01-7014/07.04.2021г. на КПКОНПИ, в изпълнение на Постановление № 240/31.08.2020г. на Министерския съвет, размерът на индивидуалните основни заплатите на всички служители в ******, считано от 01.08.2020г., е увеличен с 30%. В тази връзка е приложена и заповед № РД-05-135/04.09.2020г. на директора на ****** – Момчил Пашов, с която на основание чл. чл. 67, ал. 6 от Закона за държавния служител, чл. 107а, ал. 13 от Кодекса на труда, във връзка с §3а, ал. 1, т. 34 и ал. 2 от ПЗР на Наредбата за заплатите на служителите в държавната администрация, приет с Постановление № 240/31.08.2020г. на Министерския съвет, е определен нов размер на основни месечни заплати на служителите заети по трудово и служебно правоотношение в ******, считано от 01.08.2020г., съгласно поименен списък, неразделна част от заповедта. На основание последно цитираната заповед е издадена заповед № РД-07-91/04.09.2020г. на директора на ****** – Б. - Момчил Пашов, с която на основание чл. 67, ал. 6 от Закона за държавния служител, във връзка с 3а, ал. 1, т. 34 и ал. 2 от ПЗР на Наредбата за заплатите на служителите в държавната администрация, приет с Постановление № 240/31.08.2020г. на Министерския съвет, се определя нов размер на основната месечна заплата на служителя  Е. А., а именно 1287 лв.
	В периода април-ноември 2020г. в Басейнова дирекция „*********“ – Б. са изплатени допълнителни възнаграждения за постигнати резултати /ДВПР/, през месеците юли и октомври.
	В тази връзка директорът на ****** – Б. - Момчил Пашов издава Заповед № РД-05-107/17.07.2020г. за изплащане на ДВПР за второ тримесечие на 2020г., ведно с утвърден списък със служителите на отдел „Планове“, дирекция „Планове и разрешителни“ за начислени средства за ДВРП. Видно от цитираният списък от 11 служители на отдел „Планове“, на всички главни експерти – 4 такива длъжности /измежду които и Е. А./ са поставени еднакви оценки, с мотиви за степента на изпълнение на длъжността от прекия им ръководител, съгласувано с контролиращия такъв.
	Момчил Пашов, в качеството си на директор на ****** – Б. – издава и Заповед № РД-05-163/20.10.2020г. за изплащане на ДВПР за трето тримесечие на 2020г., ведно с утвърден списък със служителите на отдел „Планове“, дирекция „Планове и разрешителни“ за начислени средства за ДВРП. Видно от цитираният списък от 11 служители на отдел „Планове“– 8 експерта /измежду които и Е. А./ са поставени еднакви оценки, с мотиви за степента на изпълнение на длъжността от прекия им ръководител, съгласувано с контролиращия такъв.

	Въз основа на така изяснената фактическа обстановка, Kомисията установи следното от правна страна:

	За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
  Легалните дефиниции на понятията частен интерес и облага се съдържат в чл. 53 и  чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
  Като директор на Басейнова дирекция „*********“ - Б. Момчил Пашов е лице, заемащо висша публична длъжност по смисъла на чл. 6, ал. 1, т. 23 от ЗПКОНПИ. 
С оглед горното КПКОНПИ е компетентна да разгледа подадения сигнал.

Съгласно Правилника за дейността, организацията на работа и състав на басейновите дирекции същите са юридически лица на бюджетна издръжка, второстепенен разпоредител с бюджетни кредити и се ръководят и представляват от техния директор или оправомощено от него длъжностно лице. Басейновата дирекция е администрация, която подпомага директора на басейновата дирекция при осъществяване на правомощията му, осигурява технически дейността му и извършва дейности по административното обслужване на гражданите и юридическите лица. Директорът на басейнова дирекция е орган за управление на водите на басейново ниво, ръководи и представлява басейновата дирекция,  провежда държавната политика за управление на водите на басейново ниво. Директорът на басейнова дирекция извършва административни и административнонаказателни дейности, като назначава държавните служители, изменя и прекратява служебните правоотношения с тях, както и сключва, изменя и прекратява трудовите договори с лицата, работещи по трудово правоотношение, управлява средствата на дирекцията съгласно изискванията на нормативните актове. Видно от приложение № 4 към чл. 22, ал. 5 от Вътрешните правила за заплатите в ****** /утвърдени със заповед № РД-05-9/31.01.2019г. на директора на ****** инж. Р.Г./, а именно: Правила за определяне на допълнителните възнаграждения за постигнати резултати, административните звена, чиито резултати ще се оценяват при определянето на допълнителни възнаграждения за постигнати резултати са дирекция „АФПД“, дирекция „Планове и разрешителни“ и дирекция „Контрол“. Оценките на служителите по изброените звена се определят от директорите на дирекции. При наличие на структурни звена в дирекцията оценката на служителите се извършва от началника на съответния отдел, респ. началник сектора – за служителите в сектора, при наличие на такъв. Степените за оценяване на постигнатите резултати от административните звена и от отделните служители в низходящ ред са код 1 – оценка „Много добри резултати“ – коефициент 1,25,   код 2 – оценка „Добри резултати“ – коефициент 1,00, код 3 – оценка „Приемливи резултати“ – коефициент 0,75, код 4 – оценка „Неприемливи резултати“ – коефициент 0,00. 
Съгласно разпоредбата на §1, т. 15, б. „а“ от ДР на ЗПКОНПИ „свързани лица“ са съпрузите и лицата, които се намират във фактическо съжителство, роднините по права линия, по съребрена линия – до четвърта степен включително, и по сватовство – до втора степен включително, а съгласно т.18 „фактическо съжителство на съпружески начала“ е доброволно съвместно съжителство на съпружески начала на две пълнолетни лица, по отношение на които не съществува родство, представляващо пречка за встъпване в брак, което е продължило повече от две години и при което лицата се грижат един за друг и за общо домакинство. 
От събраните по преписката доказателства се установи по безспорен начин наличие на предпоставките, регламентирани в  разпоредбата на § 1, т. 15, б.“а“ от ДР на ЗПКОНПИ -  Момчил Пашов и Е. А. живеят на един и същи адрес, а именно - град Б., ул. „А.“ №., вх. Б, ет. ., ап. . от 01.01.2018г. Същите имат и общо дете – Д. М. П., поради което Комисията приема, че между Момчил Пашов и Е. А. е налице свързаност по смисъла на § 1, т. 15, б.“а“ от ДР на ЗПКОНПИ.
От значение за установяване или не установяване конфликт на интереси е конкретно поведение на лицето, заемащо публична длъжност при изпълнение на правомощията му по служба, както и дали това поведение е в частен интерес негов или на свързано с него лице.
	В качеството си на директор на Басейнова дирекция „*********“ - Б. Момчил Пашов е упражнил правомощия по служба по отношение на Е. А. като е издал Заповед № РД-07-91/04.09.2020г., с която се определя нов размер на заплатата й. Издава Заповед № РД-05-107/17.07.2020г. за изплащане на ДВПР за второ тримесечие на 2020г., издава и Заповед № РД-05-163/20.10.2020г. за изплащане на ДВПР за трето тримесечие на 2020г.,
Издавайки Заповед № РД-07-91/04.09.2020г., Заповед № РД-05-107/17.07.2020г. и Заповед № РД-05-163/20.10.2020г., Момчил Пашов, в качеството си на директор на Басейнова дирекция „*********“ - Б. изпълнява вменените му, съгласно Закона за водите функции и правомощия, но при липса на частен интерес негов или на свързано с него лице по смисъла на § 1, т. 15, б. „а“ от ДР на ЗПКОНПИ. 
	Това е така, тъй като Заповед № РД-07-91/04.09.2020г., с която се определя нов размер на заплатата на Е. А. е издадена на основание Постановление № 240 от 31.08.2020г. на Министерския съвет. Съгласно цитираното постановление в срок до 4.09.20г. ръководителят на административната структура определя еднократно нов размер на индивидуалните основни месечни заплати, увеличен с не повече от 30 на сто от досегашния размер, т. е инициативата за определяне на нов размер на заплата не е стартирана от Момчил Пашов. Отделно от това, видно от събраните по преписката доказателства, индивидуалните основни месечни заплати на всички служители в ****** са увеличени с 30 % и в този смисъл следва да бъде направен извода, че Е. А. не е поставена в по – благоприятно и/ или привилигировано положение.
	По отношение на Заповед № РД-05-107/17.07.2020г. и Заповед № РД-05-163/20.10.2020г. за изплащане на ДВПР за второ и трето тримесечие на 2020г. не се установи Е. А. да е поставена в по – благоприятно положение спрямо останалите експерти в отдел „Планове“, дирекция „Планове и разрешителни“. Съгласно Вътрешните правила за заплатите на ******, за да бъде изплатено ДВПР на всеки служител се поставя оценка с мотиви за степента на изпълнение на длъжността от прекия му ръководител, съгласувано с контролиращия, като за всяка оценка съответства единица коефициент за разпределение. При извършения сравнителен анализ на получените от лицата, по приложение 4.2 към цитираните заповеди, суми, в това число и по отношение на Е. А. се установи, че размерът на полученото от  А. допълнително възнаграждение, в процентно съотношение не се различава от това, изплатено на останалите служители в отдела, които са с еднакви оценки.  Нещо повече, видно от приложените по преписката копия на формуляри за оценка на изпълнението на длъжността, от годината на  назначаването си през 2012г. Е. А. е получавала най – високи годишни оценки, а именно: „Изпълнението надвишава изискванията“ и „Изпълнението напълно отговаря на изискванията“ и в тази връзка не може да се обоснове извода, че Е. А., в качеството си на експерт в ДБЗБР, не е изпълнявала своите служебни задължения или е получавала възнаграждение без да престира труда си. 
Горното налага извода, че са налице два от елементите на състава на конфликт на интереси чл. 52 от ЗПКОНПИ, а именно: лице, заемащо висша публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията  по служба от страна на Момчил Пашов, в качеството си на директор на Басейнова дирекция „*********“ – Б.. 
Липсата на частен интерес на лицето, заемащо висша публична длъжност или на свързаното с него лице по смисъла § 1, т. 15 от ДР на ЗПКОНПИ, при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ. 
	
	Предвид изложеното, Комисията за противодействие на корупцията и за отнемане на незаконно придобитото имущество, на основание чл. 74, ал. 1 и 2 от ЗПКОНПИ 


РЕШИ:

НЕ УСТАНОВЯВА конфликт на интереси по отношение на Момчил Пашов, ЕГН **********, директор на Басейнова дирекция „*********“ – Б. и лице, заемащо висша публична длъжност по смисъла на чл. 6, ал. 1, т. 23 от ЗПКОНПИ, във връзка с издаване на Заповед № РД-07-91/04.09.2020г., Заповед № РД-05-107/17.07.2020г. и Заповед № РД-05-163/20.10.2020г., поради липса на частен интерес - негов или на свързаното с него лице по смисъла § 1, т. 15, б.“а“ от ДР на ЗПКОНПИ.
 
Препис от решението да се изпрати на С. г. п., с оглед преценка за реализиране на правомощията по чл. 76, ал. 2 от ЗПКОНПИ.

Препис от решението да се изпрати на Момчил Пашов – директор на Басейнова дирекция „*********“ – Б., на основание чл. 75, т. 1 от ЗПКОНПИ.


КОМИСИЯ:

ПРЕДСЕДАТЕЛ:…………………………/П/…………./СОТИР ЦАЦАРОВ/

ЗАМЕСТНИК - ПРЕДСЕДАТЕЛ:………… /П/……./АНТОН СЛАВЧЕВ/

ЧЛЕН:…………………...……… /П/….……....../АНТОАНЕТА ЦОНКОВА/

ЧЛЕН:…………………...…… /П/…………................…/ПЛАМЕН ЙОЦОВ/

ЧЛЕН:…………………… /П/….………….…............./СИЛВИЯ КЪДРЕВА/

